
Videreanvendelsesaftale



mellem

Udviklings- og Forenklingsstyrelsen
Osvald Helmuths Vej 4
2000 Frederiksberg
CVR-nummer: 19 55 21 01



Udviklings- og Forenklingsstyrelsen er en del af Skatteforvaltningen

og

 






(Tilsammen kaldet ”parterne”)





Baggrund og formål

Formålet med eSkatData dataudveksling er, at gøre det nemmere for borgeren at levere oplysninger om indkomst, årsopgørelser, renter og enkelte gældsposter til kreditgivning, økonomisk rådgivning, leasing af køretøjer, finansiel rådgivning og opdatering af kundeoplysninger, idet ovennævnte oplysninger kan hentes automatisk til videreanvenderen, efter at borgeren har givet samtykke til overførslen og brugen.

Med denne aftale følger også bilag som opført sidst i denne aftale.


Definitioner

Ved eSkatData forstås den tekniske løsning, som videreanvender benytter for at indhente skatteoplysninger om en borger.
Ved borger forstås den person, som kan afgive, se eller tilbagekalde et samtykke i forbindelse med eSkatData, og som på denne måde anmoder om at få overført oplysninger fra Skatteforvaltningen til videreanvenderen.  
Ved samtykke forstås den viljetilkendegivelse med NemID eller MitID, som borgeren har fremsendt til Skatteforvaltningen om, at videreanvenderen kan få adgang til skatteoplysninger til et af de konkrete formål anført i lovhjemlerne under afsnit 3.1.
Ved videreanvender forstås den virksomhed, der er omfattet af retten til adgang til skatteoplysninger efter de under afsnit 3.1 anførte lovhjemler.
Ved tilslutningspart forstås den virksomhed, der agerer som databehandler for videreanvenderen og som forestår den teknisk opkobling til eSkatData på vegne af videreanvenderen.
Ved skatteoplysninger forstås de oplysninger, som videreanvender må få adgang til efter de under afsnit 3.1 anføre lovhjemler. Skatteoplysningerne opdateres løbende.
Ved betaling forstås den løbende omkostning, som videreanvenderen betaler for at være tilsluttet eSkatData. Abonnementsafgift og takst for betaling for transaktioner opdateres årligt.

Ved udsøgningstidspunkt forstås det tidspunkt hvor videreanvenderen kalder eSkatData for oplysninger. 

Ved aftaleID forstås det unikke identifikationsnummer som udstedes ved indgåelse af aftale med UFST. Der forefindes aftaleID for både demo- og produktionsmiljø. 


Fastlæggelse af dataudvekslingen

Parterne sikrer sig med denne aftale, at der kun stilles de oplysninger til rådighed, som er relevante og nødvendige for det angivne behandlingsformål. 

Oplysningerne kan kun benyttes af videreanvenderen.

Ved udvekslingen overgår dataansvaret for de udvekslede data til videreanvenderen, jf. databeskyttelsesforordningens artikel 24. Videreanvenderen har ansvaret for behandling hos en eventuel tilslutningspart, som der indgås databehandleraftale med. Tilslutningsparten har ikke ret til selvstændig videreanvendelse.


3.1 	Lovhjemmel
Udvekslingen er hjemlet i følgende lovgivning:

· Databeskyttelsesforordningens artikel 6, stk. 1, litra c) (retlig forpligtelse)
Særlovgivning; jf. databeskyttelsesforordningens artikel 6, stk. 3:
· § 7A, stk. 1-5 i lovbekendtgørelse nr. 284 af 2. marts 2022 om et indkomstregister med efterfølgende ændringer 
· § 70, stk. 1-5 i lovbekendtgørelse nr. 283 af 2. marts 2022 om skattekontrolloven med efterfølgende ændringer 
· § 3A, stk.1-5 i lovbekendtgørelse nr. 6 af 7. januar 2022 om inddrivelse af gæld til det offentlige med efterfølgende ændringer 
· § 15B, stk. 1-5 i lovbekendtgørelse nr. 1754 af 30. juni 2021 med ændring i medfør af § 2 i lov nr. 2612 af 28. december 2021 om ændring af lov om et indkomstregister, skatteindberetningsloven og skattekontrolloven samt senere ændringer


3.2 	Omfattede oplysninger
De videregivne oplysninger omfatter følgende kategorier:
· Almindelige personoplysninger:
(Databeskyttelsesforordningens artikel 6; dvs. personhenførbare oplysninger, som ikke er omfattet af følsomme oplysninger efter artikel 9)
· Stamoplysninger (identitetsoplysninger som navne, adresser, CPR-numre og familiemæssige forhold mv.)
· Økonomiske og erhvervsmæssige oplysninger (inkl. skatteoplysninger)


Udvekslingen omfatter følgende personkreds:
· Borgere, der har givet samtykke ved MitID/NemID.

Udvekslingen omfatter følgende oplysninger:
· Oplysninger er anført i bilag 1.

Skatteoplysningerne opdateres løbende efter dialog med videreanvenderne. Ved opdatering udarbejdes nyt bilag 1. 

Udvekslingen omfatter følgende periode:
· Oplysninger på udsøgningstidspunktet.

3.3	 Udvekslingsform
Adgang til oplysninger sker via:
· Tilkobling system til system

3.4 	Tidspunkt for udveksling
Udveksling af oplysninger sker på følgende tidspunkt:
· Engangsopslag inden for 24 timer efter at samtykket er afgivet.



Tilslutning

Videreanvenderen kan vælge en tilslutningspart, der agerer som databehandler for videreanvenderen og som forstår den teknisk opkobling til eSkatData på vegne af videreanvenderen.
En videreanvender skal oplyse om, hvilken tilslutningspart videreanvenderen benytter sig af. Dette gælder også såfremt videreanvenderen selv er tilslutningspart. 

En tilslutningspart skal lade sig registrere hos Skatteforvaltningen. I det omfang tilslutningsparten er en 3. part, skal videreanvenderen orientere om registreringspligten.

Skatteforvaltningen sender tekniske oplysninger til tilslutningsparten.


Prisstruktur og betaling

Løsningen er omfattet af brugerbetaling efter PSI-lovens § 8, stk. 1, som anfører at der kan opkræves et gebyr når myndigheders data stilles til rådighed for videreanvendelse.

Gebyret for adgang til eSkatData fordeles på:
· Tilslutningsafgift udgør 12.500,00 DKK ekskl. moms og faktureres én gang ved kontraktindgåelse og skal dække de faktiske omkostninger, som UFST har ved tilslutning af en ny Videreanvender. Afgiften kan reguleres årligt.
· Abonnementsafgift udgør 17.500,00 DKK ekskl. moms pr. år og er fastsat på grundlag af budget for drift og udvikling af eSkatData. Afgiften faktureres forud for året. Betaling af abonnementsafgift påbegyndes ved oprettelse i eSkatDatas produktionsmiljø og faktureres kvartalsvis uanset tilmeldingstidspunkt. Afgiften kan reguleres årligt.
· Opslagsafgift (’klikpris’) som beregnes hvert år baseret på antal opslag og fastsættes årligt på grundlag af samlet antal opslag for samtlige videreanvendere.
Klikprisen faktureres sidst på året for indeværende år. Gældende afgift oplyses ved tilmelding, herefter ved faktura.


Ændring, ophør og opsigelse

Denne aftale er gyldig så længe at videreanvenderen opfylder betingelserne for at modtage data.

Denne aftale kan ændres, hvis:
· en ændring er nødvendig for at overholde de til enhver tid gældende regler og forskrifter for behandling af personoplysninger,
· hvis der foretages ændringer i it-systemerne eller i procedurerne hos Udviklings- og Forenklingsstyrelsen, som nødvendiggør dette, eller
· parterne i øvrigt er enige om at foretage ændringer.

Såfremt hjemmelsgrundlaget for dataudvekslingen, jf. pkt. 3.1, bortfalder eller ændres, har begge parter selvstændig pligt til at revurdere eller opsige aftalen. 

Videreanvenderen kan opsige aftalen med opsigelsesperiode på løbende indeværende år. Det vil sige at videreanvenderen faktureres for, og forpligter sig til, at betale for hele indeværende år. Opsigelsesperioden vil indtræffe ved indeværende års afslutning.      

Skatteforvaltningen kan suspendere eller opsige aftalen med omgåede virkning ved misligholdelse af aftalen eller mistanke herom.



Ejerskab, ansvar og hæftelse

Skatteforvaltningen har ejerskab af eSkatData og alle komponenter, der benyttes til levering af data i forbindelse med brugen af eSkatData.

Skatteforvaltningen er ikke ansvarlig for direkte eller indirekte tab, fejl, mangler, forsinkelser samt udeblivelser vedrørende oplysninger omfattet af denne aftale, og videreanvenderen og tilslutningsparten kan ikke gøre krav gældende herfor.

Som dataansvarlig skal den modtagende part sikre efterlevelse af de til enhver tid gældende persondataretlige krav.


Videregivelse

Videreanvenderen må ikke udveksle eller videregive modtagne skatteoplysninger til tredjepart (andre virksomheder) uanset om de måtte være berettiget til at modtage skatteoplysninger, idet fremgår af lovhjemlerne at adgang forudsætter, at der er indgået en aftale med Skatteforvaltningen. Videreanvenderen har eksklusive brugsret af udstedt aftaleID og må derfor ikke dele udstedt aftaleID med tredjepart bortset fra en eventuel tilslutningspart til brug for teknisk implementering og drift, jf. punkt 3. 


Underskrift

Aftalen tiltrædes med virkning fra begge parters underskrift. Ved underskrift accepteres også de generelle vilkår for dataudveksling.

Bilag:
1: Omfattede oplysninger (Servicebeskrivelse)

